Nordjyllands Beredskab har nytårsnat haft nok at se til, men i Thisted Kommune begrænser det natlige arbejde sig faktisk til kun en brand. Den blev alarmcentralen på 112 alarmeret om klokken 00.41, og viste sig at handle om en brand i Super Spar-købmandsbutikken på Vorupørvej i Sjørring. - Der var gået ild i et affaldsdepot i baggården bag butikken, men flammerne slikkede op af husmuren og fik faktisk også fat i tagudhænget, fortæller indsatsleder Henrik Gade Jespersen fra Nordjyllands Beredskab. - Vi kunne hurtigt få slukket branden med et røgdykkerhold inde og et røgdykkerhold ude, men hele butikken og lageret nåede at blive fyldt med røg, så vi skulle også lige lufte godt ud i hele butikken, inden vi kunne køre hjem igen. Efter branden har skadesservice nu arbejde med at få butikken rengjort godt og grundigt, og indsatslederen formoder at fødevaremyndigheder nu skal konsulteres i forhold til hvilke madvarer, der stadig er salgsbare. Om butikken åbner mandag er endnu uvist. På overvågningsbilleder kunne det konstateres, at det var en vildfaren raket, der startede branden.

Opsummering:
En raket på afveje var tidligt nytårsnat skyld i en brand i Sjørring i Thy.